Sporočilo medijem

**Slovenski in turški gospodarstveniki s predsednikoma držav o poslovnih priložnostih**

**Ljubljana, 30. marca 2015 – Prek 130 slovenskih in 40 turških gospodarstvenikov se je danes udeležilo slovensko-turškega poslovnega foruma, usmerjenega v spodbujanje in krepitev poslovno sodelovanje med državama. Ob tej priložnosti sta poslovneže nagovorila predsednik Republike Turčije Recep Tayyip Erdoğan in predsednik RS Borut Pahor. Turški predsednik se je vpisal tudi v knjigo častnih gostov GZS. Dogodek je organizirala Gospodarska zbornica Slovenije (GZS) v sodelovanju z Agencijo Spirit Slovenija.**

**Matej Rogelj**, namestnik direktorja Centra za mednarodno poslovanje na GZS, je uvodoma povedal, da je blagovna menjava med Slovenijo in Turčijo manjša od 600 mio evrov letno. Potencial je po njegovem prepričanju bistveno večji, le aktivno se je treba zavzeti za njegovo izkoriščenje.

**Željko Puljić**, direktor Iskratel, Slovensko – turški poslovni svet, je kot cilj poslovnega sveta izpostavil izkoriščenje poslovnih priložnosti, krepitev medsebojnega sodelovanja ter skupne nastope na tretjih trgih. Sam vidi velike priložnosti v IKT sektorju, turizmu, v lesni in gozdarski industriji, kemični industriji, kmetijstvu in prehrambeni industriji ter v avtomatizaciji.

**Başar Arıoğlu**, direktor Yapı Merkezi, Častni konzul RS v Turčiji, Turško – slovenski poslovni svet, je omenil okoli 5,6% gospodarsko rast v Turčiji. Med ključnimi področji za sodelovanje je izpostavil neposredne tuje naložbe, pri čemer morata vladi zagotoviti primerno poslovno okolje, turizem, ter sodelovanje turških in slovenskih gospodarstvenikov na tretjih trgih. Preko Turčije bi lahko slovenska podjetja dostopala do držav Bližnjega vzhoda ter severne Afrike. Po drugi strani pa lahko turška podjetja prek Slovenije vstopajo do širšega področja Balkana, Rusije ter Skupnosti neodvisnih držav.

**Furkan Karayaka**, vodja projekta, ISPAT Turčije, je predstavil turško investicijsko okolje. Turčija je 18. največje gospodarstvo v svetu in 6. največje v Evropi. Poudaril je, da je Turčija največji proizvajalec televizijskih sprejemnikov in bele tehnike v Evropi, 6. največja turistična destinacija v svetu, med drugim pa je izpostavil tudi pomen gradbeništva. Med razlogi za investicije v turško gospodarstvo je navedel velikost gospodarstva, ki je največje v svoji regiji, visoko gospodarsko rast, ki naj bi po napovedih tudi v prihodnjih letih bila okoli 5%, carinsko unijo med Turčijo in EU, pa tudi zakon o tujih naložbah, po katerem so tuja podjetja v Turčiji izenačena z domačimi.

Vodja sektorja turizem v Agenciji SPIRIT, mag. **Karmen Novarlič**, je zatem spregovorila o slovenskem poslovnem in investicijskem okolju, s poudarkom na turizmu, glavni izvršni direktor **Torbjörn Månsson** pa je predstavil delovanje DUTB.

Mag. **Samo Hribar Milič**, predsednik GZS, je izpostavil, da »*Slovenija ni razvajeni otrok EU, temveč polnopravna članica, ki podpira temeljne vrednote EU – odprtost, sodelovanje, spoštovanje različnosti in mirno razreševanje konfliktov*«. Današnji svet je po njegovih besedah poln konfliktov, kar povzroča stroške in dela poslovanje vse bolj nestabilno. Sodelovanje med Turčijo in Slovenijo je vzorno in zgledno, ne le gospodarsko, temveč tudi kulturno, politično in akademsko se uspešno razvijajo. Hribar Milič je optimističen, da se bodo ekonomski odnosi v prihodnje še hitreje in bolje razvijali. Pri tem je izpostavil avtomobilsko industrijo in logistiko, farmacevtsko industrijo, elektroindustrijo in turizem. Izrekel je podporo prizadevanjem MZZ, da se šengenski sporazum in vizumska politika še hitreje izboljšajo, in to tako v sodelovanju z ostalimi državami šengenskega sporazuma kot samostojno. Ne le slovensko gospodarstvo, tudi turški partnerji si to zelo želimo in zaslužimo, je zaključil.

Predsednik DEIK (Foreign Economic Relations Board) **Ömer Cihad Vardan**, je poudaril dobre odnose in sodelovanje med državama že v preteklosti. Slovenijo razume kot pomembno odskočno desko za turške gospodarstvenike tudi za vstop v druge države. Ob tem pa je prosil za podporo pri razrešitvi vizumske problematike.

**Zdravko Počivalšek**, minister za gospodarski razvoj in tehnologijo Slovenije, je izrazil prepričanje, da smo na dobri poti, da nadgradimo sedanje dobro sodelovanje. Odlično osnovo predstavlja tudi podpisano strateško partnerstvo med obema državama, usmerjeno v nadaljnjo krepitev sodelovanja in promocijo obeh držav, tudi krepitev na področju turizma, spodbujanje investicijskih tokov ter skupna vlaganja na tretjih trgih. Posebej je poudaril, da je Turčija v Mednarodnih izzivih 2015-2016 uvrščena med tri pomembne trge, skupaj z ZDA in Japonsko. Počivalšek meni, da so velike priložnosti na področju tujih neposrednih naložb, ki so trenutno še zelo skromne. Povabil je turške investitorje, da se seznanijo z razpoložljivo ponudbo.

Minister za gospodarstvo Turčije, **Nihat Zeybekci**, je povedal, da je sicer bilateralna menjava med državam zgodba o uspeha, vendar se je strinjal, da je razpoložljivi potencial tako za poslovno sodelovanje kot za investiranje še bistveno večji.

Udeležence foruma sta nato nagovorila oba predsednika. **Borut Pahor**, predsednik R. Slovenije, se je dotaknil podpisanega dokumenta o strateškem partnerstvu med Slovenijo in Turčijo. Poudaril je, da je Slovenija v razumno kratkem času gospodarsko in socialno okrevala, postala atraktiven poslovni partner za nove investicije, tudi zavoljo odločitve vlade, da bo reformirala poslovno okolje, da ga naredi čim bolj konkurenčnega za tuja vlaganja. Slovenija izvaja nov cikel privatizacije, kar je pomemben signal mednarodni poslovni skupnosti, da bo sodelovanje s Slovenijo pravno varno, uspešno in atraktivno. Odločitev za poglobitev sodelovanja s Turčijo je jasno razvidna tudi iz odločitve vlade, da v Mednarodnih izzivih Turčijo postavi ob bok ZDA in Japonski. Slovenija z množico ukrepov vlaga v vaše zaupanje, je dejal turškim gostom.

**Recep Tayyip Erdoğan**, predsednik R. Turčije, ki se je ob priložnosti obiska vpisal tudi v knjigo častnih gostov GZS, je povedal, da daje Turčija velik poudarek razvoju odnosov s Slovenijo, s katero imata enake cilje - mir, stabilnost in medsebojno sodelovanje. Izpostavil je nujnost krepitve in nadgraditve sodelovanja na vseh ravneh, tudi s skupnimi nastopi na tujih trgih. Slovenijo razume kot »*sosednjo državo, čeprav nimamo skupne meje.«* Spregovoril je tudi o turških izkušnjah s procesom privatizacije, ki po njegovih besedah prispeva h krepitvi gospodarske uspešnosti. Turške gospodarstvenike je pozval, da investirajo v slovensko gospodarstvo. Dotaknil se je tudi postopka turškega pridruževanja EU, ki se občasno zaustavi zaradi političnih ovir. Pri tem se je zahvalil Sloveniji za podporo turškemu članstvu v EU, s katero računa tudi v prihodnje.

Dodatne informacije: mag. Tajda Pelicon, 01 5898 136